Skoolmeisie wreed in huis vermoorArgieffoto: Nico Strydom ŉ 17-jarige skoolmeisie is Saterdag in die vroeë oggendure in ŉ huis in Limpopo vermoor, in ŉ voorval wat die polisie as “baie wreed” beskryf. Lt.kol. Moathse Ngoepe, provinsiale polisiewoordvoerder, het gesê die meisie, ŉ gr. 11-leerder aan Mukula High School in die Nsavulani-nedersetting buite Giyani, het alleen in ŉ tweekamerhuis op ŉ erf geslaap toe sy omstreeks 01:00 aangeval is. “Familielede wat in ŉ ander huis op die erf was, het wakker geword van haar gille. Hulle het ondersoek gaan instel en ŉ man van die toneel sien weghardloop,” het Ngoepe gesê. “Die meisie kon haar aanvaller aan haar familie beskryf voordat sy huilend en in ŉ plas bloed aan haar beserings beswyk het. Sy is op die toneel dood weens verskeie steekwonde regoor haar liggaam.” ŉ Mes, wat vermoedelik gebruik is om haar mee te vermoor, is langs haar liggaam gevind. Die polisie het dadelik na die verdagte begin soek en hom binne ŉ paar uur in hegtenis geneem. Die motief vir die moord is nog nie bekend nie en word ondersoek. Die 22-jarige verdagte moet Maandag in die Giyani-landdroshof verskyn op aanklag van moord.